钦定古今图书集成/明伦汇编/人事典/第011卷 > 《析骨分经》 > 前调〈画眉〉 欧阳修
## 钦定古今图书集成/明伦汇编/人事典/第011卷 > 《析骨分经》 > 前调〈画眉〉 欧阳修

清晨帘幕卷轻霜。呵手试梅籹。都缘自有离恨，故画
作、远山长。思往事，惜流光，易成伤。拟歌先敛，欲笑
还颦，最断人肠。

翠，宫帘暮卷，新月横钩。扫黛嫌浓，涂铅讶浅，能画张
郎不自由。伤春倦，为皱多无力，翻做娇羞。填来不
满横秋。料著得人间多少愁。记鱼笺缄启，背人偷敛，
雁钿胶并运指轻柔。有喜先占，长颦难效，柳叶轻黄。
今在否，双尖锁，试临鸾一展，依旧风流。

《拾遗记》：“庖牺眉有白毫。”

《路史》：“颛顼通眉带午。”

《竹书纪年》：“帝尧陶唐氏，母曰庆都，常有龙随之，一旦
龙负图而至，其文要曰：‘亦受天祜。眉八彩，须发长七
尺二寸，既而生尧于丹陵，其状如图’。”

《路史》：“帝尧陶唐氏八采三眸。”按注《合诚图》云：“赤帝之
为人，光面八彩。”谓八位皆有光彩。而《孝经援神契》及
《元命苞》乃云眉有八彩。《书大传》等遂以为眉如八字，
妄也。王充《宣汉》云：正使尧复佌齿，舜复八日，眉一作
八月，岂八眉哉？

帝舜有虞氏，龙颜日衡。按注古谓眉衡，故执天子之
器上衡。日衡者，眉骨圆起也。日衡，谓衡有骨，表如日。
《竹书纪年》：“舜耕于历，梦眉长于发，遂登庸。”

《帝王世纪》：“文王虎眉。”

《糓梁传》：“长狄弟兄三人，佚宕中国，瓦石不能害。叔孙
得臣，最善射者也，射其目，身横九亩，断其首而载之，
眉见于轼。”

《史记·老子传》〈注〉《正义》曰：“老子黄色美眉。”

《吴越春秋》，“伍子胥眉间一尺。”

《大戴礼》：孔子言明主之道。曾子曰：“敢问不劳可以为
明乎？”孔子愀然扬眉曰：“参，汝以明主为劳乎？昔者舜
左禹而右皋陶，不下席而天下治。”

《左传：定公八年》：公侵齐，门于阳州。颜息射人中眉，退
曰：“我无勇，吾志其目也。”

《列仙传》：“莫耶子赤鼻，眉阔一尺。”

《战国策》：“豫让欲报赵襄子，灭鬓去眉，吞炭漆身。”
《史记。吕不韦传》：“秦王年少，太后时时窃私通吕不韦，
不韦恐觉祸及己，乃私求大阴人嫪，毐诈腐，拔其须
眉为宦者，遂得侍太后。”

《汉书张敞传》：敞为妇画眉。《长安中传》：张京兆眉怃，有
司以奏敞。上问之，对曰：“臣闻闺房之内，夫妇之私，有
过于画眉者。”上爱其能，弗备责也。

《西京杂记》：“卓文君姣好，眉色如望远山。”

《珍珠船》：赵飞燕妹婕妤名合德，为薄眉，号远山黛。
《列仙传》：“阳都女生而连眉，众以为异。”

《后汉书刘盆子传》：“琅邪人樊崇起兵于莒，王莽遣平
均公廉丹、太师王匡击之。崇等欲战，恐其众与莽兵
乱，乃皆朱其眉，以相识别，由是号曰‘赤眉’。”

《马援传》：“援眉目如画。”

《诚斋杂记》：“明德马皇后眉不施黛，独眉角小缺，补之
以缥。”

《后汉书梁鸿传》：“鸿为人赁舂，每归，妻为具食，不敢于
鸿前仰视，举案齐眉。”

《梁冀传》：“冀妻孙寿，色美而善为妖态，作愁眉以为媚
惑。”按注《风俗通》曰：“愁眉者，细而曲折。”

崔豹《古今注》：“梁冀惊翠眉为愁眉。”

魏宫人好画长眉，今多作“翠眉《警鹤髻》。”

《蜀志马良传》：“良字季常，襄阳宜城人也。兄弟五人，并
有才名，乡里为之谚曰：‘马氏五常，白眉最良’。”良眉中
有白毛，故以称之。

《抱朴子》有古强者，自云四千岁，云见尧、舜、禹汤，说之
了了。世云“尧眉八采”，不然也。直两眉头甚竖，似八字
眉。

《晋书郭舒传》：“舒字穉行，王澄闻其名，引为别驾，澄终
日酣饮。宗𫷷尝因酒忤澄，澄怒，叱左右棒𫷷，舒厉色
谓左右曰：‘使君过醉，汝辈何敢妄动’！澄恚曰：‘别驾狂
邪！诳言我醉’。因遣炙其眉头，舒跪而受之，𫷷遂得免。”
《语林》：“庾公道：‘王尼子非唯事事胜于人，布置须眉亦
胜人，我辈皆出其辕下’。”

《宋书王元谟传》：“元谟迁雍州刺史，民间讹言元谟欲
反，时柳元景弟僧景为新城太守，发兵讨元谟。元谟
驰启孝武，帝知其虚，驰遣主书吴喜公抚慰之。又答
曰：‘梁山风尘，初不介意，君臣之际，过足相保，聊复为
笑，伸卿眉头’。元谟性严，未尝妄笑。时人言元谟眉头
未曾伸，故帝以此戏之。”

《梁书侯景传》：“景长不满七尺，而眉目疏秀。”

《陶弘景传》：“弘景神仪明秀，朗目疏眉。”

《武宁王大威传》：“大威美风仪，眉目如画。”

《南史梁简文帝纪》：“帝双眉翠色。”

《魏书高允传》：“太和十年四月，有事西郊，诏以御马车
迎允就郊所板殿观瞩，马忽惊奔，车覆伤眉三处。高祖、文明太后遣医药护治，存问相望，司驾将处重坐，
允启陈无恙，乞免其罪。”

《北史李崇传》：崇从弟平，平子谐，谐子庶，生而天阉。崔
谌调之曰：“教弟种，须以锥遍刺作孔，插以马尾。”庶曰：
“先以此方回施贵族。艺眉有效，然后树须。”世传谌门
有恶疾，以呼沲为墓田，故庶言及之。
《北齐书高昂传》：昂字敖曹，干第三弟。幼穉时，便有壮
气，长而俶傥，胆力过人，龙眉豹颈，姿体雄异。

《隋书元晖传》：“晖须眉如画，进止可观。”

《炀帝本纪》：帝开皇元年，立为晋王。好学，善属文，沉深
严重，朝野属望。高祖密令善相者来和遍视诸子，和
曰：“晋王眉上双骨隆起，贵不可言。”

《侍儿小名录》：隋炀帝宫妃吴绛仙，善画，长蛾眉，帝甚
怜之。由是嫔御皆仿此。宫吏日供螺子黛五斛，名“蛾
绿”而进之。

《唐书袁天纲传》：“帝在洛阳，与杜淹、王珪、韦挺游。帝在
九成宫，令视岑文本，曰：‘学堂莹夷眉过目，故文章振
天下’。”

《冥祥记》：“唐贞观二十年，征龟兹，有薛孤训者，为行军
仓曹军。及屠龟兹后，乃于精舍剥佛面金，旬日之间，
眉毛尽落。还至伊州，乃于佛前悔过，以所得金皆为
造功德，未几眉毛复生。”

《云仙杂记》：“孟浩然眉毫尽落，苦吟者也。”

《珍珠船》刘晏年八岁，献书明皇，命宰相出题，就中书
试验，引晏于内殿，坐晏贵妃膝下，亲为画眉。

《唐书毛若虚传》：“若虚眉长覆目，性残鸷。”

《王难得传》：“肃宗在灵武，难得领兴平军及凤翔兵马
使，收京师。方战，麾下士失马，难得驰救，矢著眉，披肤
障目，乃拔箭断肤，殊死前斗。”

《元德秀传》：房琯每见德秀，叹息曰：“见紫芝眉宇，使人
名利之心都尽。”

《云仙杂记》：“朱泚眉分九聚，相者告以大贵，泚信之。”
《唐书李贺传》：“贺为人纤瘦通眉。”

《五代史郭崇韬传》：庄宗患宫中暑湿不可居，思得高
楼避暑，使王允平营之。宦官曰：“郭崇韬眉头不伸，常
为租庸惜财用，陛下虽欲有作，其可得乎？”

《墨客挥犀》：彭渊才初见范文正公画像，惊喜再拜，前
磬折称：“新昌布衣彭几幸获拜谒。”既罢，熟视曰：“有奇
德者必有奇形。”乃引镜自照，又捋其须曰：“大略似之
矣，但只无耳毫数茎耳，年大当十相具足也。”又至庐
山太平观，见狄梁公像，眉目入鬓，又前再拜，赞曰：“有
宋进士彭几谨拜谒。”又熟视久之，呼刀镊者使剃其
眉尾，令作卓枝入鬓之状。家人辈望见惊笑，渊才怒
曰：“何笑？吾前见范文正公，恨无耳毫，今见狄梁公，不
敢不剃眉。何笑之乎？耳毫未至，天也；剃眉，人也。君子
修人事以应天，奈何儿女子以为笑乎？吾每欲行古
道而不见知于人，所谓伤古人之不见，嗟吾道之难
行也。”

《明史槁尹隆昌传》：“隆昌为礼部主事，尚书吕震方承
宠用事，群臣无比。当其独坐精思，以手指刮眉尾，则
必有密谋深计。官属相戒，无敢白事者。而隆昌适有
事往白，震怒不应。隆昌未喻，又白之，震拂衣起曰：‘事
当行则行，何问为’？隆昌踧踖而退。”

《名公像记》：“王吏部公銮，面白晳骨，崚嶒清峭，两眉如
剑直竖。”

《杨水田公成》，铁面剑眉，凛不可犯。

《珍珠船》鲜家妇生一女，姿色殊异。后入宫，上问曰：“何
以眉缺？”对曰：“宝剑宁无缺，明珠尚有瑕。”命之曰《鲜明
珠》。

《诗经齐风》：“猗嗟昌兮，颀而长兮。抑若扬兮，美目扬兮。”
按《传》：“美目扬，好目扬眉也。”〈正义〉美目扬目扬俱美也。欲
辨“扬”是眉，故省其文，言好目扬眉，眉毛扬起，故名眉
为扬。

《卫风·硕人篇》：“螓首蛾眉。”按注：“蛾，蚕蛾也。其眉细而长
曲。”

《战国策》：苏代自齐献书干燕王曰：“臣之行也，固知将
有口事。”王谓臣曰：“吾必不听众口与谗言，吾信汝也。
犹列眉也。”

《韩子》：“失镜，无以正须眉；失道，无以知迷惑。”

《淮南子俶真训》：“今盆水在庭，清之终日未能见眉睫，
浊之不过一挠而不能察方圆。人神易浊而难清，犹
盆水之类也。”

《后汉书马援子廖传》长安语曰：“城中好高髻，四方高
一尺；城中好广眉，四方且半额。”

《风俗通》：桓帝时，京师妇人作愁眉。愁眉者，细而曲折。
此梁冀家所为，京师皆效之。天戒若曰，将收捕冀，妇女忧愁之眉也。

《说文》：“眉，目上毛也。”

《唐子》：“人多患远见百步而不自知眉颊，知眉颊者复
不能察百步。”

《樊氏相法》，“眉中愿毫，百二十岁。”

《珍珠船》：韩公言：“曲眉丰颊，便知唐人所尚